পিছিয়ে গেল মেসির ভারত সফর! কারণ জানলে অবাক হবেন

ওয়েব ডেস্ক: নভেম্বরে মেসির (Lionel Messi) ভারত সফরের (India Tour) কথা ছিল। সেই সঙ্গে বিশ্বজয়ী আর্জেন্টিনা দলেরও (Argentina Football Team) খেলার কথা ছিল দেশের মাটিতে। সেই নিয়ে টানাপোড়েন চলছিল বিগত কয়েক সপ্তাহ ধরে। এদিকে মেসির আসার খবরে উচ্ছ্বাস বাড়ছিল তাঁর ভক্তদের মনে। তবে এই খবরে কিছুটা ধাক্কা খেতে চলেছেন মেসির অনুরাগীরা। কারণ, বিশেষ কারণে পিছিয়ে গিয়েছে মেসি ও আর্জেন্টিনা দলের ভারত সফর। কোচির স্টেডিয়ামে মেসির ফুটবল খেলা হয়তো এবছর আর হচ্ছে না।

আগামী ১৭ নভেম্বর কোচির জওহরলাল নেহরু স্টেডিয়ামে আর্জেন্টিনা দলের একটি প্রীতি ম্যাচ হওয়ার কথা ছিল। তবে আপাতত এই খেলা পিছিয়ে দেওয়া হয়েছে। এবার ম্যাচটি অনুষ্ঠিত হবে ফিফা-র পরবর্তী আন্তর্জাতিক ম্যাচ উইন্ডোতে। সম্প্রতি এই খবর জানিয়েছেন রিপোর্টার ব্রডকাস্টিং কোম্পানির ম্যানেজিং ডিরেক্টর ও খেলাটির স্পনসর আন্তো অগাস্টিন। তিনি জানিয়েছেন, ফিফা-র অনুমতি পেতে দেরি হওয়ায় আর্জেন্টাইন ফুটবল অ্যাসোসিয়েশনের সঙ্গে আলোচনা করে নভেম্বরের ম্যাচটি স্থগিত করার সিদ্ধান্ত নেওয়া হয়েছে।

আরও পড়ুন: সিডনিতে সুপারহিট ‘রো-কো’ জুটি! অস্ট্রেলিয়াকে হেলায় হারাল ভারত

এর আগে স্পেনের এক সংবাদমাধ্যম জানিয়েছিল যে, আর্জেন্টিনা দল আপাতত কেরালায় যাবে না। কারণ, আয়োজক রাজ্য প্রয়োজনীয় মানদণ্ড পূরণ করতে পারেনি এবং বারবার প্রতিশ্রুতি ভঙ্গ করেছে। এদিকে এএফএ-র তরফেও বলা হয়, “আমাদের প্রতিনিধি দল মাঠ, হোটেল সহ সমস্ত ব্যবস্থা দেখতে ভারতে গিয়েছিল। কিন্তু শেষ পর্যন্ত ভারতীয় পক্ষ প্রয়োজনীয় শর্ত পূরণ করতে পারেনি। তাই আমরা ম্যাচ পিছিয়ে দেওয়ার সিদ্ধান্ত নিয়েছি।”

উল্লেখ্য, কেরালার ক্রীড়ামন্ত্রীর তরফে আর্জেন্টিনা দলের সফর ঘোষণার পর থেকেই এই ম্যাচ নিয়ে নানা জল্পনা তৈরি হয়েছিল। এক পর্যায়ে মন্ত্রী নিজেই জানিয়েছিলেন ম্যাচটি বাতিল হয়েছে। তবে অগাস্টে এএফএ জানায়, দলটি কোচিতে খেলতে আসবে। বিভিন্ন সূত্রের দাবি, এই ম্যাচটি সম্ভবত ২০২৬-এর মার্চে হতে পারে।